
MUNICIPIUL TIMIŞOARA                                                              GHEORGHE  CIUHANDU

       P R I M Ă R I A

SERVICIUL ADMINISTRARE FOND FUNCIAR
Nr. ____________________________

REFERAT
privind trecerea terenului agricol în suprafaţă de 25 ha 

în domeniul privat al Municipiului Timişoara şi 

în administrarea Consiliului Local al Municipiului Timişoara


Având în vedere cele consemnate în Procesul - verbal al şedinţei Comisiei municipale de fond funciar Timişoara din data de 29 septembrie 2008,  prin prezentul referat rugăm a fi de acord  cu trecerea terenului în suprafaţă de 25 ha din terenurile aflate la dispoziţia Comisiei municipale de fond funciar Timişoara în domeniul privat al Municipiului Timişoara, respectiv în administrarea Consiliului Local al Municipiului Timişoara, respectiv a aproba emiterea unei hotărâri de consiliu local în acest sens.

Pentru susţinerea celor solicitate mai sus precizăm următoarele:

· În cadrul şedinţei Comisiei municipale de fond funciar Timişoara din data de s-a analizat cererea Direcţiei Apelor Banat (D.A.B.) nr. 12211/HD/25.09.08 înregistrată la Primăria Municipiului Timişoara sub nr. SC2008 – 21253/25.09.2008.
· Direcţia Apelor Banat  prin cererea de mai sus solicită în scopul realizării lucrării de Ecologizare a Canalului Bega pe Sectorul Timişoara – frontieră Serbia, jud. Timiş  -  pe o distanţă de 43 km atribuirea unei suprafeţe de 25 ha teren, în regim de urgenţă, pe sector aval Timişoara.

·  D.A.B. solicită această suprafaţă (problemă analizată la I.P. – J.T., în cadrul întâlnirii cu reprezentanţii D.A.B., din data de 11.08.2008), în vederea realizării Depozitului de nămol rezultat în urma decolmatării Canalului Bega. Ecologizarea Canalului Bega este o lucrare de interes local, respectiv de interes naţional; scopul acestei lucrări este atât reducerea riscului producerii inundaţiilor cât şi extinderea navigaţiei pe Canalul Bega; lucrarea presupune dragarea canalului şi repartizarea nămolului în depozite ecologice. Nămolul rezultat din operaţiunile de dragaj va fi depus în şase depozite ecologice, două dintre ele fiind în Timişoara. Lucrarea este finanţată de Banca de Dezvoltare a Consiliului Europei şi de Statul Român.
· D.A.B., prin NOTA DE FUNDAMENTARE  nr. 12291/DH/29.09.08 înregistrată la Primăria Municipiului Timişoara, precizează faptul că în primăvara anului 2000, la comanda Primăriei   oraşului Timişoara a fost întocmit Studiul de fezabilitate Dezvoltarea durabilă a canalului Bega şi a zonelor învecinate. La întocmirea studiului au fost implicate toate autorităţile şi instituţiile interesate de Canalul Bega. Serviciul de consultanţă pentru întocmirea acestui studiu a fost asigurat de un expert al Programului de cooperare pe probleme de management din Olanda. Scopul final al studiului de fezabilitate a fost acela de a propune o strategie pentru dezvoltarea durabilă a Canalului Bega: sursă de alimentare cu apă, emisar pentru apele tratate, irigaţii, producere de energie electrică, turism, recreare.  
      
În anul 2002  a fost întocmit studiul „Repararea şi reabilitarea Canalului Bega” .    Lucrările de reabilitare propuse constau din: dragarea canalului şi depunerea nămolului în depozite ecologice; reabilitarea nodurilor hidrotehnice; lucrările de reparaţii la protecţiile de mal; tratarea nămolului (cu concentraţie ridicată de sulfat de aluminiu) la Staţia de tratare a apei  pentru oraşul Timişoara. În urma măsurătorilor efectuate, rezultă că în prezent volumul necesar de dragat este de cca. 700 mii mc, din care 400 mii mc în primul bief  - Uzina Hidroelectrică  - Sânmihaiul Român şi 300 mii mc în al doilea bief – Sânmihaiul Român  - frontiera Serbia. Grosimea  stratului de nămol variază de la cca. 0,5 m în oraş, până la cca. 1m amonte de nodul hidrotehnic Sânmihaiul Român şi până la cca. 0,3 m pe sectorul aval, până la frontieră. Stratul de nămol existent a redus considerabil capacitatea de transport a albiei şi chiar asigurarea nivelului de apă minim necesar la prizele de apă ale folosinţelor; de asemenea stratul de nămol, din cauza funcţionării defectuoase şi sub capacitate a Staţiei de epurare a municipiului Timişoara, s-a contaminat chimic – existând diferite agenţi poluatori în componenţa nămolurilor din albia actuală a Canalului Bega; contaminarea chimică se află în afara standardelor ecologice actuale europene. În această situaţie este absolut necesar ca nămolul contaminat chimic să fie dragat din albia canalului Bega  şi transportat în depozite ecologice în care să se asigure o perfectă şi sigură izolare faţă de mediul înconjurător. Pentru preluarea celor 600 – 700 mii mc nămol estimaţi ca rezultat al operaţiunilor de dragaj s-au prevăzut iniţial 6 depozite ecologice, din care 2 pe zona din perimetrul municipiului Timişoara. Datorită lipsei de spaţiu adecvat în zona de amonte a municipiului, cele 2 depozite vor fi comasate într-un singur amplasament situat în zona aval. Tehnologia de execuţie a depozitelor prevede toate măsurile necesare pentru evitarea oricărui pericol de contaminare sau de altă natură (realizarea de terasamente, sistemul de drenaj, sistemul de epurare a apei brute, sistemul de etanşare pentru groapa depozitului, sistemul de închidere etanşă a depozitului, analizarea obligatorie din punct de vedere chimic, biologic şi microbiologic a sedimentelor rezultate din decolmatare etc.).  Dragarea canalului şi depunerea nămolului în depozite ecologice sunt lucrări prin care se va realiza Ecologizarea Canalului Bega.
· Suprafaţa solicitată pentru realizarea lucrării de Ecologizare a Canalului Bega  este situată în parcela cu nr. cadastral A. 1046 în suprafaţa totală de 25, 42 ha. Această parcela este situată în „parcela de 70 ha” preluată de la  S.C.A. AGROTIM S.A. TIMIŞOARA, prin Protocolul nr. 50224/15.10.2004 de predare-preluare a terenurilor cu destinaţie agricolă din domeniul privat al statului, protocol încheiat prin A.D.S. BUCUREŞTI  şi Comisia locală  pentru stabilirea dreptului de proprietate privată asupra terenurilor Timişoara.
· Parcela solicitată de D.A.B.T. a fost repartizată, potrivit Hotărârii nr. 1/30/16.09.2004, în scopul restituirii în baza prevederilor Legii nr. 1/2000 beneficiarilor acestei legi. Oferta de teren în această parcelă a fost respinsă de către persoanele în cauză – care au refuzat în scris punerea în posesie în parcela repartizată, motiv pentru care membrii Comisiei municipale de fond funciar Timişoara, în cadrul şedinţei din data de 29.09.2008, au căzut de acord cu cedarea terenului în suprafaţă de 25 ha în domeniul privat al Municipiului Timişoara, pentru a fi folosită în scopul realizării lucrării de ecologizare a Canalului Bega.
· pentru realizarea lucrării de ecologizare a Canalului Bega, Direcţia Apelor Banat – Timişoara solicită atribuirea suprafeţei de 25 ha în parcela cu nr. cadastral A. 1046, pe o perioadă determinată – 10 ani – după care această parcelă va intra din nou în administrarea Consiliului Local al Municipiului  Timişoara. D.A.B.T.  solicită predarea suprafeţei în cauză prin concesiune,  în chirie sau „cu titlu de drept de folosire pentru o durată de 10 ani” (Nota de fundamentare nr. 12291/DH/29.09.2008).
· la baza trecerii suprafeţei de 25 ha  situată în parcela cu nr. cadastral A. 1046  Comisia municipală de fond funciar are în vederea dispoziţiile art. 18 din Legea nr. 18/1991, republicată, cu modificările şi completările ulterioare, potrivit cărora terenurile extravilane neatribuite, rămase la dispoziţia comisiei, trec în domeniul privat al comunei, oraşului sau municipiului, urmând a fi puse la dispoziţia celor care doresc să întemeieze sau să dezvolte exploataţii agricole, prin închiriere, concesionare sau vânzare, în condiţiile legii sau puse la dispoziţie pentru obiective de interes social.
· Realizarea lucrării de Ecologizare a Canalului Bega este o lucrare de importanţă social-economică majoră pentru municipiul Timişoara, motiv pentru care solicităm emiterea hotărârii consiliului local privind trecerea suprafeţei de 25 ha în domeniul privat al Municipiului Timişoara, în administrarea Consiliului Local al Municipiului Timişoara.

